Христо Смирненски
На една весела вдовица

chitanka.info

Ти си в траурните дрехи

кипарис в среднощен мрак,

ти си млада монахиня

с поглед тъжен, но и благ.

Твоят поглед поразява

твърде тежко всеки мъж,

поразений пожелава

с теб да е поне веднъж.

Устните пък твои али,

цъфнал в майско утро мак,

гонят чуждите печали

денем и сред нощний мрак.

Ти си нежна, благородна

като болнична сестра,

ти си весела, свободна,

вечно щедра и добра.

Офицери и цивилни,

тиловак или герой,

ласките ти тъй умилни

сгряват като летен зной.

Но съзрял те сред тълпата,

аз си смятам, без да ща:

твоят мъж от небесата

как ли зъби се сега?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.